Skote Petoors, in die kol | News24
Skote Petoors, in die kol
Top-skuts van regoor die Oos en Wes-Kaap korrel eersdaags vir die Langkloof om mededingers met hul skietvernuf op die neus te laat kyk.
Die 17de jaarlikse Langkloof Appelskiet-kompetisie, aangebied deur die Langkloof Skietklub in samewerking met Wenkem SA, vind op 26 Augustus by die Langkloof Skietbaan net buite Joubertina plaas.
Skuts kan in verskillende afdelings deelneem: senior, junior, ope en vroue.
Wicus Linde, sekretaris van die klub, sê: “Die kompetisie bestaan uit 900 punte en daar word vanuit verskillende posisies geskiet: sit, staan, dooierus en lê. “Elke skuts skiet vyf rondtes na sy gemerkte teikens. Elke baan is uniek uitgesit en daar is verskillende tipe teikens wat wissel van ’n appel op ’n riet, teikens met diere op, soos hulle in die natuur voorkom, valplate, ’n vlakvark op ’n kabel en ’n springbok met twee balonne.
“Wat die verskillende bane interessant maak, is dat niemand die afstande van die teikens ken nie en niemand mag die afstande met ’n range finder bepaal nie. Al die teikens word op ’n afstand van tussen 30m en 300m geplaas.”
Oor- en oogbeskerming is noodsaaklik en alle vuurwapens moet tussen bane in ’n geweersak gehou word.
Skuts kan vanaf 07:30 tot 09:00 teen R200 inskryf.
Die baan open om 08:00.
Verversings sal beskikbaar wees.
Vir meer inligting, skakel Bokkie Kritzinger by 083 444 2365, Wicus Linde by 0082 776 3486, Johan Muller by 079 517 6708 of Renhard Oelofsen by 082 456 0260.
Die Langkloof Skietklub bied op 9 September vir die eerste keer sedert die klub se bestaan in 2001, die Oos-Kaap Ope-kompetisie aan.
Skuts van regoor die land ding tydens die kompetisie mee vir hul jaarlikse punte om as ’n Springbok-skut te kwalifiseer.
Registreer aanlyn by http://www.sahuntingrifle.co.za/programme/events/15.
Inskrywings kan ook op die kompetisiedag (deel van die SA Jaggeweer Skietvereniging) gedoen word.